CELEX: 62011TN0641
Language: sk
Date: 2011-12-08 00:00:00
Title: Vec T-641/11 P: Odvolanie podané 8. decembra 2011 : Harald Mische proti rozsudku Súdu pre verejnú službu z  29. septembra 2011 vo veci F-70/05, Mische/Komisia

18.2.2012   
            
            
               SK
            
            
               Úradný vestník Európskej únie
            
            
               C 49/30
            
         Odvolanie podané 8. decembra 2011: Harald Mische proti rozsudku Súdu pre verejnú službu z 29. septembra 2011 vo veci F-70/05, Mische/Komisia
   (Vec T-641/11 P)
   2012/C 49/54
   Jazyk konania: angličtina
   
      Účastníci konania
   
   
      Odvolateľ: Harald Mische (Brusel, Belgicko) (v zastúpení: R. Holland, J. Mische a M. Velardo, advokáti)
   
      Ďalší účastníci konania: Európska komisia, Rada Európskej únie
   
      Návrhy
   
   Odvolateľ navrhuje, aby Všeobecný súd:
   
               —
            
            
               zrušil rozhodnutie Súdu pre verejnú službu z 29. septembra 2011 vo veci F-70/05 a v rozsahu, v akom je to možné, pred vydaním rozsudku preskúmal skutkové okolnosti, ktoré boli Všeobecnému súdu predložené,
            
         
               —
            
            
               zrušil rozhodnutie Komisie z 11. novembra 2004 v rozsahu, v akom sa týka pracovného zaradenia odvolateľa,
            
         
               —
            
            
               zaviazal Komisiu na náhradu škody spôsobenej odvolateľovi (vrátane ujmy súvisiacej s jeho kariérnym postupom, zaplatiť mu zodpovedajúcu a pravidelnú odmenu, nahradiť nemajetkovú ujmu spolu so zaplatením úrokov z omeškania, atď.),
            
         
               —
            
            
               zaviazal Komisiu na náhradu trov konania pred Všeobecným súdom a Súdom pre verejnú službu.
            
         
      Odvolacie dôvody a hlavné tvrdenia
   
   Odvolateľ na podporu svojho odvolania uvádza tri odvolacie dôvody:
   
               1.
            
            
               Prvý odvolací dôvod sa zakladá na nesprávnom posúdení Súdu pre verejnú službu, lebo nepreskúmal porušenie článku 41 ods. 1, ako aj ods. 3 Charty základných práv Európskej únie, týkajúceho sa nárokov na náhradu škody, najmä jeho podmienok „spravodlivosti“ a „primeranej lehoty“ v súvislosti s vybavením záležitostí odvolateľa so zreteľom no množstvo skutkových okolností, hoci na takéto porušenie bolo v žalobe výslovne poukázané.
            
         
               2.
            
            
               Druhý odvolací dôvod sa zakladá na tvrdení, že Súd pre verejnú službu nesprávne vyhlásil žalobný dôvod založený na porušení článku 5 ods. 5 služobného poriadku (1), ktorého osobitné zákonné podmienky stanovujú, že nielen spravodlivé, ale „rovnaké podmienky pre prijatie a služobný postup platia pre úradníkov“.
            
         
               3.
            
            
               Tretí odvolací dôvod spočíva v tom, že Súd pre verejnú službu z právneho hľadiska správne nezohľadnil nadobudnutú kontinuitu služobného postupu bývalých dočasných zamestnancov, ako to už bolo objasnené Súdnym dvorom v nedávnej judikatúre (vec C-177/10). Okrem toho sa Súd pre verejnú službu dopustil nesprávneho posúdenia, keď vyhlásil za neprípustný žalobný dôvod založený na porušení článku 5 ods. 4 prílohy XIII. Služobného poriadku s odôvodnením, že odvolateľ nebol zaradený do platovej triedy na základe tohto ustanovenia.
            
         
      (1)  Nariadenie Rady (ES, Euratom) č. 723/2004 z 22. marca 2004, ktorým sa mení a dopĺňa Služobný poriadok zamestnancov Európskych spoločenstiev a Podmienky zamestnávania ostatných zamestnancov Európskych spoločenstiev (Ú. v. EÚ L 124, s. 1; Mim. vyd. 01/002, s. 130).